**Indokolás**

**Mosdós Község Önkormányzat Polgármesterének a települési hulladékkezelési közszolgáltatásról és a település tisztaságáról szóló 1/2018 (II.15.) önkormányzati rendelet módosításáról szóló 3/2020. (V.22.) önkormányzati rendeletéhez**

**Általános indokolás**

A Köztisztasági rendelet előkészítése során mérlegeltük, hogy van-e lehetőség gyomirtó szerek közterületen történő használatára vonatkozó korlátozó szabályok bevezetésére. A növényvédelmi tevékenységről szóló 43/2010. (IV.23.) FVM rendelet 6.§ (2) bekezdése értelmében „Közterületen, lakott területrészen, üdülőterületen - ideértve az ott áthaladó vasúti pályatestet is -, közösségi célt szolgáló területen (így különösen oktatási, egészségügyi, szociális intézmények, vallási közösségek intézményeinek területén), házi kertben és jogszabály rendelkezése szerint az ingatlantulajdonos kezelésébe utalt közterületen kizárólag az engedélyokirat szerint, II. vagy III. forgalmi kategóriába tartozó növényvédő szerek használhatók fel.” Az alapvető jogok biztosa az AJB-6598/2012. sz. egyedi ügyben hozott állásfoglalásában kitért arra, hogy a gyomirtó szerek belterületi felhasználásának kiemelt jelentősége van a parlagfű elleni védekezés terén. A pollenforrások leghatékonyabb módja a vegyszeres gyomirtás, ugyanis a mechanikai beavatkozások (pl. kaszálás) következtében kialakult stresszhelyzetre gyorsabb növekedéssel, virágzással reagál a növény. Megállapítható tehát, hogy magasabb szintű jogszabály lehetőséget biztosít különböző gyomirtó szerek használatára, a vegetációs időszaka alatt pedig - az emberi egészség védelmének szempontjából - szükségszerűvé válhat a használata. Különös tekintettel ez utóbbira a gyakorlati jogalkalmazásban nincs lehetőség annak megvizsgálására, hogy az érintett területen fellelhető volt-e allergén gyomnövény, így e magatartáshoz jogszerűen szankció sem rendelhető. Ettől eltérően a R. felülvizsgálata során adott a lehetőség, hogy elvi, ajánlás szinten a Képviselő-testület kifejezze azon szándékát, hogy a környezetvédelmi szempontok, illetve a településkép védelme miatt, meghatározott területeket kiemelve (pl. a csapadékvíz-elvezető rendszernél, árkoknál, ingatlanok előtti zöldterületen) ne engedélyezze gyomirtószer használatát.

**Részletes indokolás**

**Az 1-2. §-hoz**

Közterület gondozásával, gyommentesítésével kapcsolatos módosító rendelkezéseket tartalmaz.

**A 3. §-hoz**

A hatályba léptető és hatályon kívül helyező rendelkezéseket állapítja meg.